ສະຫະລັດ ລືບຊື່ຄິວບາ ອອກຈາກບັນຊີ ລັດທີ່ໃຫ້ການອຸບປະຖຳ ກຸ່ມກໍ່ການຮ້າຍ
ສະຫະລັດ ລືບຊື່ຄິວບາ ອອກຈາກບັນຊີດຳ ຂອງພວກປະເທດ ທີ່ໃຫ້ການອຸປະຖຳ ແກ່ກຸ່ມກໍ່ການຮ້າຍ ອັນ​ເປັນບາດ​ກ້າວ ໄປ​ສູ່​ການຟື້ນຟູ ຄວາມສຳພັນ​ດ້ານ​ການ​ທູດ.
ໃນວັນສຸກວານນີ້ ສະຫະລັດ ໄດ້ລຶບຊື່ ຄິວບາອອກຈາກບັນຊີ ດຳ ທີ່ລະບຸວ່າ ປະເທດຄອມມິວນິສດັ່ງກ່າວໃຫ້ການອຸບປະຖຳ ຕໍ່ການກໍ່ການຮ້າຍ ອັນເປັນອີກບາດກ້າວນຶ່ງ ໄປສູ່ການຟື້ນຟູ ຄວາມສຳພັນດ້ານການທູດ ລະຫວ່າງສອງປະເທດ ຫລັງຈາກ ໄດ້ມີການປະເຊີນໜ້າກັນມາໄດ້ຫ້າສິບປີ ບໍ່ດົນຫລັງຈາກໄດ້ພົບປະກັບປະທານາມິບໍດີຄິວບາທ່ານ Raul Castro ເມື່ອ ເດືອນເມສາປີນີ້ ປະທານາທິບໍດີສະຫະລັດ ທ່ານ Barack Obama ໄດ້ປະ ກາດເຖິງຄວາມຕັ້ງໃຈຂອງທ່ານ ທີ່ ຈະລຶບຊື່ຄິວບາ ອອກຈາກບັນຊີດຳ ໃນຂະ ນະທີ່ທັງສອງປະ ເທດ ກ້າວໄປສູ່ການເປີດສະຖານທູດຄືນໃໝ່ທີ່ ນະຄອນຫລວງ ວໍຊິງຕັນ ແລະຮາວານາ ລັດຖະສະພາສະຫະລັດ ມີເວລາຢູ່45 ມື້ ເພື່ອປະຕິເສດຕໍ່ການ ເຄື່ອນໄຫວດັ່ງກ່າວ ແຕ່ບໍ່ໄດ້ກະທຳ ແຕ່ແນວໃດກໍຕາມ ທຳນຽບຂາວກ່າວວ່າ ຍັງບໍ່ມີກຳນົດເວລາທີ່ໄດ້ຕັ້ງໄວ້ ເພື່ອ ເປີດສະ ຖານທູດ ຢູ່ໃນທັງສອງປະເທດເທື່ອ ໂຄສົກທຳນຽບຂາວ ທ່ານ Josh Earnest ກ່າວ ວ່າ “ຍັງມີບັນຫາຈຳນວນນຶ່ງ ທີ່ຈະຕ້ອງໄດ້ຮັບການແກ້ໄຂ ” ຄິວບາ ຍັງຄັດຄ້ານຕໍ່ຄຳຮຽກຮ້ອງຂອງ ສະຫະລັດ ກ່ຽວກັບໂຄງການປະຊາທິປະໄຕ ແລະ ການອະນຸຍາດໃຫ້ບັນດານັກການທູດສະຫະລັດ ສາມາດເດີນທາງໄປທົ່ວປະເທດ ແລະ ພົບປະຢ່າງເສລີກັບພວກຄັດຄ້ານລັດຖະບານໄດ້ ໃນຂະນະທີ່ການທົບທວນຂອງ ລັດຖະສະພາ ສີ້ນສຸດລົງໃນວັນສຸກວານນີ້ ລັດຖະມົນຕີ ຕ່າງປະເທດ ທ່ານ John Kerry ໄດ້ລຶບຊື່ຄິວບາອອກຈາກບັນຊີປະເທດໃຫ້ການສະ ໜັບສະໜຸນການກໍ່ການຮ້າຍຢ່າງເປັນທາງການ ສະຫະລັດ ກ່າວວ່າ ຕົນຍັງມີ “ຄວາມ ເປັນຫ່ວງທີ່ສຳຄັນ ແລະຍັງບໍ່ເຫັນພ້ອມຢ່າງກວ້າງຂວາງ ກ່ຽວກັບນະໂຍບາຍຄິວບາ ແລະພາກປະຕິບັດຂອງຄິວບາ ” ເຖິງຢ່າງໃດກໍດີ ກະຊວງການຕ່າງປະເທດ ສະຫະລັດ ກ່າວວ່າ ປະເທດເກາະດອນເພື່ອນບ້ານ ສະຫະລັດ ດັ່ງກ່າວ ບໍ່ໄດ້ໃຫ້ການສະໜັບສະ ໜູນ ກຸ່ມກໍ່ການຮ້າຍນາໆຊາດ ໃນໄລຍະຫົກເດືອນທີ່ຜ່ານມາ ແລະໄດ້ໃຫ້ຄຳໝັ້ນສັນ ຍາແກ່ສະຫະລັດວ່າ ຕົນຈະບໍ່ກະທຳໃນອະນາຄົດຂ້າງໜ້າອັນເປັນເງື່ອນໄຂສຳຄັນໃນ ການລຶບຊື່ຄິວບາ ອອກບັນຊີດັ່ງກ່າວ